Bohuslav Novotný

Bohuslav Novotný (* 3. október 1921, Polabec – † 31. október 1996, Bratislava) bol česko-slovenský archeológ, historik a univerzitný profesor, špecialista na neolit a eneolit strednej Európy. Patril k najvýznamnejším osobnostiam povojnovej slovenskej archeológie a k zakladateľom systematickej vysokoškolskej výučby archeológie na Slovensku.

 Život 
Narodil sa v Polabci pri Poděbradoch v stredných Čechách. Po maturite v roku 1939 začal štúdium na Českom vysokom učení technickom, ktoré bolo po uzavretí českých vysokých škôl nacistickou správou prerušené. Počas druhej svetovej vojny pracoval v priemyselnej výrobe; na jej konci sa aktívne zúčastnil Pražského povstania.

Po roku 1945 študoval pravekú, slovanskú a klasickú archeológiu na Karlovej univerzite v Prahe, kde získal doktorát pod vedením prof. Jana Filipa a Jana Eisnera. Už počas štúdia spolupracoval s múzeami v Poděbradoch a Kolíne.

V rokoch 1945 – 1949 pôsobil ako kurátor pravekých zbierok Múzea hlavného mesta Prahy, kde sa významne podieľal na obnove archeologickej expozície a systematickej inventarizácii zbierok.

 Akademická a odborná kariéra 
Roku 1952 sa oženil so slovenskou archeologičkou Máriou Novotnou a natrvalo sa usadil na Slovensku. V rokoch 1952 – 1957 pracoval v Archeologickom ústave Slovenskej akadémie vied v Nitre, kde viedol oddelenie odbornej dokumentácie.

Od roku 1953 pôsobil na Filozofickej fakulte Univerzity Komenského v Bratislave. V roku 1956 sa habilitoval a v roku 1965 bol vymenovaný za profesora archeológie. Dlhé roky viedol archeologické pracovisko pri katedre všeobecných dejín a vychoval viac než sto slovenských i zahraničných archeológov. Významne sa zaslúžil o budovanie univerzitných archeologických zbierok a špecializovanej odbornej knižnice.

V 90. rokoch 20. storočia pôsobil aj na Trnavskej univerzite, kde v rokoch 1994 – 1996 zastával funkciu prorektora a inicioval vznik samostatného pracoviska klasickej archeológie.

 Vedecká činnosť 
Ťažiskom vedeckého záujmu Bohuslava Novotného bol neolit a eneolit Slovenska a širšieho stredoeurópskeho priestoru. Jeho práce významne prispeli k spresneniu chronológie a periodizácie týchto období, ako aj k interpretácii sídelných štruktúr, hospodárskeho zázemia a sociálnej organizácie pravekých spoločností.

Terénne sa dlhodobo venoval najmä oblasti Pohronia, Spiša, Tatier a Podunajska. Významné sú jeho výskumy, ktoré preukázali existenciu neolitických sídlisk aj vo vyšších horských polohách nad 700 m n. m. Bol iniciátorom a aktívnym účastníkom viacerých medzinárodných sympózií zameraných na eneolit a ranú dobu bronzovú v Európe.

 Dielo 
Publikačná činnosť Bohuslava Novotného zahŕňa viac než 400 bibliografických jednotiek, z toho približne dvadsať monografií. Za jeho vrcholné dielo je považovaná Encyklopédia archeológie (Bratislava 1986), rozsiahla syntéza určená odbornej i širšej verejnosti, ktorá vyniká systematickým spracovaním, terminologickou presnosťou a bohatým obrazovým materiálom.

 Referencie 

 Literatura 

 Spurný, Václav. Odešel Bohuslav Novotný. Archeologické rozhledy, 1997.
 Podborský, Vladimír. Životní jubileum prof. dr. Bohuslava Novotného. 1986.


 Odborné publikácie 





















 Sekundárna literatúra 









 Externé odkazy 
 Spomienka na archeológa Bohuslava Novotného. Rozhlasová relácia
 BOHUSLAV NOVOTNÝ. PODĚBRADSKÉ OSUDY
 Gymnázium Bohumila Hrabala v Nymburce. prof. PhDr. Bohuslav Novotný, DrSc.

Kategória:Slovenskí archeológovia
Kategória:Českí archeológovia
Kategória:Vyučujúci na Univerzite Komenského v Bratislave